感秋和張文潜  其一
作者：徐積
朝代：宋

paragraphs: 汎汎河中舟，莫繫河上柳。
君看道傍葉，行人一揮手。
枝條旦旦空，顔色何可久。
坐恐霜霰繁，諸媚歸一朽。
我有千丈松，亭亭不可揉。
生在孤峰上，獨與雲霞偶。
羣形靡且紛，不與較妍醜。
羣動日夜馳，而以靜爲守。
守松者爲誰，白髪無憾叟。
蓬蒿可蔽身，糟糠可餬口。
言者寓於詩，默者寓於酒。
誰知杯酌閒，便是無何有。
念子於我深，我於子亦厚。
記我守松篇，行行重回首。